ET Euroopa Liidu Teataja C 152/18

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2007/C 152/08)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

„ACETO BALSAMICO DI MODENA”

EÜ nr: IT/PGI/005/0430/18.11.2004

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus

Nimi: Ministero delle politiche agricole alimentari e forestali Aadress: Via XX Settembre, 20 I-00187 Roma Tel: (39) 06 481 99 68 Faks: (39) 06 42 01 31 26 E-post: qualita@politicheagricole.it

2. rühm

Nimi: Consorzio Aceto Balsamico di Modena Soc. Coop. a r.l — Consorzio Produzione Certificata Aceto Balsamico Modenese — Comitato Produttori Indipendenti Aceto Balsamico di Modena Aadress: c/o C.C.I.A.A. Via Ganaceto, 134 I-41100 Modena Tel: — Faks: — E-post: — Liikmed: tootjad/töötlejad ( X ) Muud ( )

3. Toote tüüp

Rühm 1.8.: Muud I lisa kohased tooted — Äädikas

4. Spetsifikaat

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1 Nimetus: „Aceto Balsamico di Modena”

4.2 Kirjeldus: Keemiline analüüs:

lõpptoote tihedus 20 °C juures mitte alla 1,06;

alkoholisisaldus mitte üle 1,5 mahuprotsendi;

üldhappesus vähemalt 6 %;

vääveldioksiidi kuni 100 mg/l;

tuhk: vähemalt 2,5 tuhandikku;

kuivekstrakti vähemalt 30 g liitri kohta;

redutseerivad suhkrud: vähemalt 110 g/l.

Organoleptilised omadused:

läbipaistvus: selga ja sillerdav;

värvus: sügavpruun;

lõhn: püsiv, õrn ja kergelt hapukas, veidi puidu hõnguga;

maitse: kibe-magus, tasakaalustatud.

4.3 Geograafiline piirkond: Äädikat „Aceto Balsamico di Modena” tuleb toota Modena provintsi ja Reggio Emilia provintsi haldusterritooriumil.

4.4 Päritolutõend: Kontrolliasutus peab vastavalt kontrollikavas kehtestatud sätetele kontrollima kõiki tootmisprotsessi järke, dokumenteerides iga järgu puhul sissetulevad ja väljaminevad tooted. Selliselt ja kontrolliasutuses viinamarjakasvatuseks kasutatavate maatükkide, viinamarjakasvatajate, viinamarjavirde tootjate, töötlejate ja pudelisse villijate kohta peetavate vastavate nimekirjade abil, samuti kontrolliasutusele toodetud kogustest ning pakendatud ja märgistatud kogustest õigeaegselt teatamise teel tagatakse toote jälgitavus. Kontrolliasutus kontrollib kõiki vastavatesse nimekirjadesse kantud füüsilisi ja juriidilisi isikuid vastavalt tootmise tehnospetsifikaadi ja kontrollikava sätetele.

4.5. Valmistamismeetod: Äädikat „Aceto Balsamico di Modena” valmistatakse viinamarjavirdest, mis on osaliselt kääritatud ja/või keedetud ja/või kontsentreeritud teatava koguse vähemalt 10 aastat seisnud äädika abil, lisades vähemalt 10 % ainult veini hapendamisel saadud äädikat. Keedetud ja/või kontsentreeritud viinamarjavirde osakaal peab moodustama töötlemisele saadetavast kogusest vähemalt 20 %. Kontsentratsioon suureneb, kuni viinamarjavirde algne kogus saavutab tiheduse vähemalt 1,240 temperatuuril 20 °C.

Tagamaks seda, et „Aceto Balsamico di Modena” oleks punktis 2 osutatud omadustega, peab see olema toodetud veinisortidest Lambruschi, Sangiovese, Trebbiani, Albana, Ancellotta, Fortana ja Montuni ning olema järgmiste omadustega:

üldhappesus vähemalt 8 g/kg (ainult keedetud ja kontsentreeritud viinamarjavirre)

kuivekstrakti vähemalt 55 g/kg (ainult keedetud ja kontsentreeritud viinamarjavirre)

Lõpptootele võib lisada kuni kaks mahuprotsenti karamelli värvi stabiilsuse saavutamiseks. Muude ainete lisamine on keelatud. Äädika „Aceto Balsamico di Modena” töötlemine peab toimuma tavapärasel hapendamismeetodil, kasutades valitud bakterikolooniaid või kasutades traditsioonilist aeglast hapendamismeetodit puupuru abil, millele järgneb rafineerimine. Igal juhul peab hapendamine ja rafineerimine toimuma kõrgekvaliteedilistes tammest, eriti kivitammest, kastanist, mooruspuust või kadakast valmistatud anumates vähemalt 60 päeva arvestatuna kuupäevast, mil toormaterjal koguti ja saadeti töötlemiseks. Otseseks tarbimiseks tuleb äädikat „Aceto Balsamico di Modena” anda klaas-, puu-, keraamilistes või terrakotaanumates mahuga 0,250 liitrit, 0,500 liitrit, 0,750 liitrit, 1 liitrit, 2 liitrit, 3 liitrit ja 5 liitrit ning ühekordsetes plastik- või komposiitmaterjalidest kotikestes mahuga kuni 25 ml, millel on sama kiri kui pudelisiltidel. Kõik järgmised tegevusetapid — toormaterjali kogumine, töötlemine, rafineerimine ja/või kääritamine puidust anumates — peavad toimuma geograafilises päritolupiirkonnas.

4.6 Seos piirkonnaga: Äädikas „Aceto Balsamico di Modena” on kõrgelt hinnatud nii Itaalias kui rahvusvahelistel turgudel, sellest annavad tunnistust äädika sage kasutamine paljudes retseptides ning rohked viited Internetis ja ajakirjanduses. Tarbijatel on lihtne selle toote ainulaadsust ja eripära kohe ära tunda.

Äädikas „Aceto Balsamico di Modena” on läbi aegade olnud seotud Modena kultuuri ja ajalooga ning selle ülemaailmses tuntuses pole mõtet kahelda. Toote valmistamine on tihedalt seotud teadmiste, tavade ja oskustega, mis aitasid kohalikel elanikel sellist eripärast ja iseloomulikku kohalikku toodet välja töötada. Olles sissetulekuallikas paljude ettevõtjate jaoks ning rohkete kohalike retseptide põhikomponendina lahutamatu osa kulinaartraditsioonist, kuulub „Aceto Balsamico di Modena” kindlalt selle piirkonna sotsiaalsesse ja majanduslikku pilti. Juba mitmeid aastaid peetakse tootele pühendatud laatu ja pidustusi, millega kinnistatakse ajaloolist traditsiooni ja kus osalevad kohalikud tootjad saavad oma tooteid võrrelda ja tootmistavasid säilitada. Erilise ja ebatavalise tootena on „Aceto Balsamico di Modena” saanud ajapikku tuntuks ja hinnatuks kogu maailmas ning tänu sellele näevad tarbijad selget sidet selle nn traditsioonilise toote ja Emilia-Romagna kahe provintsi toitude kvaliteedi vahel.

4.7 Kontrolliasutus:

Nimi: CSQA Certificazioni srl Aadress: Via S. Gaetano, 74 I-36016 Thiene (VI) Tel: (39) 0445 31 30 11 Faks: (39) 0445 31 30 70 E-post: csqa@csqa.it

4.8 Märgistus: Äädika pakendil peab olema lisaks nimetusele „Aceto Balsamico di Modena” ka tähis „Indicazione Geografica Protetta” kirjutatuna välja pikalt või lühendina itaalia või sihtriigi keeles. Kui tegemist on tootega, mis on laagerdunud tünnides, vaatides või muudes puidust anumates mitte vähem kui kolm aastat, võib olla märgistusele lisatud sõna „invecchiato” (laagerdunud) ilma muude lisanditeta.

(1) ELT L 93, 31.3.2006, lk 12.